CELEX: 32011D0208
Language: sk
Date: 2011-04-01 00:00:00
Title: 2011/208/EÚ: Vykonávacie rozhodnutie Komisie z  1. apríla 2011 o finančnom príspevku Únie na núdzové opatrenia zamerané na boj proti pseudomoru hydiny v Španielsku v roku 2009 [oznámené pod číslom K(2011) 2062]

2.4.2011   
            
            
               SK
            
            
               Úradný vestník Európskej únie
            
            
               L 87/29
            
         VYKONÁVACIE ROZHODNUTIE KOMISIE
   z 1. apríla 2011
   o finančnom príspevku Únie na núdzové opatrenia zamerané na boj proti pseudomoru hydiny v Španielsku v roku 2009
   [oznámené pod číslom K(2011) 2062]
   (Iba španielske znenie je autentické)
   (2011/208/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2009/470/ES z 25. mája 1990 o výdavkoch na veterinárnom úseku (1), a najmä na jeho článok 6 ods. 2,
   keďže:
   
               (1)
            
            
               Pseudomor hydiny je infekčná vírusová choroba, ktorá spôsobuje vysokú mortalitu hydiny.
            
         
               (2)
            
            
               V prípade ohniska pseudomoru hydiny existuje riziko, že by sa pôvodca nákazy mohol rozšíriť na iné hospodárstva s chovom hydiny v rámci uvedeného členského štátu, avšak prostredníctvom obchodu so živou hydinou alebo výrobkami z nej aj do iných členských štátov a do tretích krajín.
            
         
               (3)
            
            
               Ohnisko nákazy tejto choroby preto môže rýchlo nabrať epidemické rozmery a významne tak znížiť rentabilitu chovu hydiny.
            
         
               (4)
            
            
               V smernici Rady 92/66/EHS zo 14. júla 1992 zavádzajúcej opatrenia Spoločenstva na kontrolu pseudomoru hydiny (2) sa stanovujú opatrenia, ktoré musia členské štáty v prípade výskytu ohniska bezodkladne a naliehavo zaviesť, aby sa zabránilo ďalšiemu šíreniu vírusu.
            
         
               (5)
            
            
               V rozhodnutí 2009/470/ES sa stanovujú postupy, ktorými sa riadi finančné prispievanie Spoločenstva na špecifické veterinárne opatrenia vrátane núdzových opatrení. Podľa článku 3 ods. 2 a článku 6 ods. 2 uvedeného rozhodnutia dostávajú členské štáty finančný príspevok na pokrytie nákladov na určité opatrenia zamerané na eradikáciu pseudomoru hydiny.
            
         
               (6)
            
            
               V článku 3 ods. 6 rozhodnutia 2009/470/ES sa stanovujú pravidlá pre percentuálny podiel nákladov vynaložených členským štátom, na ktoré sa môže vzťahovať finančný príspevok Spoločenstva.
            
         
               (7)
            
            
               Vyplatenie finančného príspevku Únie na núdzové opatrenia na eradikáciu pseudomoru hydiny podlieha pravidlám stanoveným v nariadení Komisie (ES) č. 349/2005 z 28. februára 2005 stanovujúcom pravidlá financovania zo Spoločenstva, ktoré je určené na mimoriadne opatrenia boja proti určitým chorobám zvierat, uvedeným v rozhodnutí Rady 90/424/EHS (3).
            
         
               (8)
            
            
               Ohnisko pseudomoru hydiny bolo potvrdené v Španielsku 26. novembra 2009. Španielsko prijalo opatrenia v súlade so smernicou 92/66/EHS a s článkom 3 ods. 2 rozhodnutia 2009/470/ES na boj proti tomuto ohnisku.
            
         
               (9)
            
            
               Španielsko v plnej miere splnilo svoje technické a administratívne povinnosti stanovené v článku 3 ods. 2 rozhodnutia 2009/470/ES a v článku 6 nariadenia (ES) č. 349/2005.
            
         
               (10)
            
            
               Španielsko 23. decembra 2009, 26. januára 2010 a 25. februára 2010 predložilo odhad nákladov vynaložených na prijatie opatrení na eradikáciu pseudomoru hydiny.
            
         
               (11)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Finančný príspevok Únie pre Španielsko
   1.   Španielsku môže byť udelený finančný príspevok Únie na pokrytie nákladov, ktoré uvedený členský štát vynaložil na prijatie opatrení podľa článku 3 ods. 2 a článku 6 ods. 2 rozhodnutia 2009/470/ES na boj proti pseudomoru hydiny v roku 2009.
   2.   Finančný príspevok uvedený v odseku 1 sa stanoví v nasledujúcom rozhodnutí, ktoré sa prijme v súlade s postupom stanoveným v článku 40 ods. 2 rozhodnutia 2009/470/ES.
   Článok 2
   Adresát
   Toto rozhodnutie je určené Španielskemu kráľovstvu.
   
      V Bruseli 1. apríla 2011
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. EÚ L 155, 18.6.2009, s. 30.
   
      (2)  Ú. v ES L 260, 5.9.1992, s. 1.
   
      (3)  Ú. v. EÚ L 55, 1.3.2005, s. 12.